
1.Constituirea unui stat palestinian independent – problemă centrală a conflictului din Orientul Mijlociu

Declanşarea procesului de pace din Orientul Mijlociu aducea în prim plan problema relaţiilor israeliano-palestiniene marcate de raportul complex dintre cele două comunităţi.

Pentru coexistenţa lor paşnică este absolut indispensabilă soluţionarea durabilă şi globală a problemelor celor două popoare aflate pe acelaşi teritoriu.

Evenimentele din luna septembrie a acestui an au redeschis conflictul din Orientul Mijlociu, ceea ce a dus la suspendarea negocierilor de pace, tocmai în momentul în care trebuia să se ajungă la un acord final asupra principalelor dosare aflate în discuţie (statutul final şi frontierele noului stat palestinian, problema Ierusalimului, problemele refugiaţilor şi a apei).

Problema centrală a regiunii rămâne problema palestiniană – soarta celor 3,6 milioane de refugiaţi palestinieni, în condiţiile în care 59% din Cisiordania se află încă sub control israelian.

Procesul de pace din Orientul Mijlociu a fost deschis de Conferinţa de la Madrid (octombrie 1991). Conferinţa s-a desfăşurat sub copreşedinţia Statelor Unite ale Americii şi Uniunii Sovietice, ca urmare a conflictului din Golf care adusese în prim plan instabilitatea din regiune. 

Deoarece negocierile de pace din ultimul deceniu au fost tema unor materiale elaborate de Centrul pentru studii şi cercetări în ultimii ani, ne vom opri în mod deosebit la ultimele etape ale negocierilor, asupra summit-ului de la Camp David care au avut loc între 11-24 iulie 2000, la care au participat preşedintele american William Clinton, primul ministru israelian Ehud Barak şi preşedintele Autorităţii Palestiniene , Yasser Arafat.

Obiectivul principal al reuniunii a fost ajungerea la un acord final asupra statutului teritoriilor palestiniene ocupate de Israel în iunie 1967. Dosarele în discuţie au fost foarte dificile. Ele au pus în evidenţă divergenţe majore între punctele de vedere ale celor două părţi, în special în problema Ierusalimului.

Nu a fost posibilă semnarea unui acord, dar s-a exprimat angajamentul de a continua efortul pentru a ajunge, cât mai curând posibil, la un acord final asupra tuturor dosarelor.

Este evident că pentru a se ajunge la un acord asupra statutului final al teritoriilor palestiniene trebuie abordate dosarele aflate în discuţie:

· Problema Ierusalimului – este legată de statutul disputat al oraşului sfânt de către cele 3 religii, de colonizarea sa, mai ales a părţii de est, de către Israel.

· Problema coloniilor – vizează coloniile evreieşti din teritoriile ocupate şi impactul lor asupra economiei palestiniene, precum şi respectarea dispoziţiilor acordului de la Sharm el-Sheikh pe această problemă.

· Problema refugiaţilor – pune în discuţie problema populaţiei palestiniene în regiune, discutarea rapoartelor Naţiunilor Unite asupra acestei situaţii, dreptul la reîntoarcere a refugiaţilor palestinieni.

· Problema noului stat palestinian – implică stabilirea tipului de stat, a teritoriului, a populaţiei şi a suveranităţii palestiniene asupra teritoriului respectiv.

· Problema prizonierilor – se referă la eliberarea prizonierilor palestinieni deţinuţi şi la rapoartele Amnesty International asupra torturii în închisorile israeliene.

· Problema apei – impune ca în teritoriile palestiniene aceasta să aibă un loc aparte în cadrul negocierilor de pace şi să fie pusă în evidenţă dimensiunea sa regională.

2. Scurt istoric al problemei statului palestinian

Pentru a înţelege mai bine dificultăţile constituirii statului palestinian independent este interesant de urmărit evoluţia istorică a acestei probleme, marcată de momentul împărţirii teritoriului Palestinei după cel de-al doilea război mondial.

Înainte de primul război mondial, prezenţa evreilor în Ţara Sfântă era de 85000 persoane, în timp ce prezenţa arabilor se ridica la 650 000 arabi musulmani şi creştini. Mişcarea populaţiei evreieşti s-a accelerat mai ales după 1908. Voinţa construirii unui stat evreu s-a amplificat în timpul primului război mondial, când, un grup de sionişti condus de Haim Weizmann a început să activeze în Marea Britanie, direct interesată să-şi păstreze influenţa în zonă, mai ales în zona canalului Suez.

Declaraţia de la Balfour din 2 noiembrie 1917 reflecta noua concepţie britanică despre viitorul Palestinei, sprijinind stabilirea în Palestina a poporului evreu, fără a produce efecte negative asupra populaţiilor din zonă.

În anii ’20 au loc confruntări care încetează o perioadă, dar după ascensiunea regimului fascist, Palestina devine locul de refugiu al evreilor din lumea întreagă. În acest timp, atitudinea arabă se radicalizează şi în 1936 se declanşează revolta palestiniană urmată de mari represalii. Britanicii propun o împărţire a Palestinei în care arabii să deţină cea mai mare parte a teritoriului, ceea ce arabii resping, considerând-o o amputare nejustificată a teritoriului lor. Cartea Albă din 1939 propunea mijloace de împăcare şi limitare a imigraţiei evreieşti, dar a fost puternic contestată de doctrina lui Ben Gurion, noul lider al mişcării evreieşti. În urma holocaustului din timpul celui de-al doilea război mondial, în 1945, Palestina a fost populată de aproape 550000 evrei, care s-au alăturat celor 1240000 arabi. În acelaşi timp, începe şi procesul implantărilor evreişti, mai ales în zona litoralului.

În directă legătură cu schimbările geopolitice produse după cel de-al doilea război mondial, zona Orientului Mijlociu devine de mare interes strategic, mai ales datorită petrolului, sursă a interesului faţă de regiunea respectivă a marilor puteri, mai ales a Statelor Unite şi URSS. Puterea politică americană, dependentă de electoratul evreiesc, a avut însă o atitudine de menajare a sensibilităţilor arabe care ar fi putut colabora cu URSS, mai ales în timpul lui Roosvelt.

La ONU se declanşează o amplă dezbatere asupra problemei Palestinei, SUA susţinând varianta împărţirii ţării şi Rezoluţia 181 a ONU în acest sens a fost adoptată la 29 noiembrie 1947.

Conţinutul acestei Rezoluţii a provocat mari tensiuni în Palestina şi în 2 decembrie 1947 se declanşează greva generală urmată de mari violenţe. La 19 martie 1948 reprezentantul american în Consiliul de securitate a sugerat suspendarea planului de împărţire şi instalarea unei tutele internaţionale, dar presiunea comunităţii evreieşti a fost extraordinară.

Contrar tuturor protestelor, din 1947 începe aplicarea planului de împărţire, în urma căruia ia drumul exodului majoritatea populaţiei arabe din Palestina. Se refugiază 800000-900000 persoane, în 4 valuri, între 1947-1949, mai ales burghezia urbană din Jaffa, Haifa, Ierusalim.

Al doilea şi al treilea val al emigraţiei au fost de mare amploare, datorită luptelor care se desfăşurau şi au pus mari probleme Iordaniei şi ţărilor vecine.

Rezoluţia 181 a Adunării Generale a ONU din 29 noiembrie 1947 recomanda împărţirea Palestinei într-un stat evreu, un stat arab şi o zonă aflată sub regim internaţional. La acea vreme:

· 14000 km2 urmau să aparţină statului evreu care ar fi avut o populaţie de de 558000 evrei şi 404000 arabi;

· 11500 km2 ar fi revenit statului arab ce urma a fi locuit de 804000 arabi şi 10000 evrei.

· În zona internaţională care cuprindea Locurile Sfinte, Ierusalimul şi Bethleemul se aflau 106000 arabi şi 100000 evrei.

Între cele două state trebuia să se realizeze o uniune economică, monetară şi vamală. Rezoluţia a fost adoptată cu 33 de voturi pentru (printre care SUA şi URSS), 13 voturi contra şi 10 abţineri (printre care şi Marea Britanie care spera să-şi menţină influenţa în zonă).

Rezoluţia a fost respinsă de arabi şi criticată de evrei, nefiind niciodată aplicată, întrucât, după 5 luni s-a declanşat războiul israeliano-arab.

Referitor la Locurile Sfinte, rezoluţia 181 a ONU din 1947 stipula că va fi garantată libertatea de acces, vizitare şi tranzit cu condiţia asigurării securităţii şi ordinii publice.

De asemenea, era garantat liberul exerciţiu al cultelor religioase. Documentul preciza că oraşul Ierusalim va exista ca un corpus separatum, sub un regim internaţional special şi va fi administrat de Naţiunile Unite.

Mecanismul guvernamental destinat a asigura administrarea oraşului trebuia să asigure şi să protejeze drepturile spirituale şi religioase ale celor 3 mari religii monoteiste: creştinismul, iudaismul şi islamul. 

Totodată, urma să fie numit un guvernator care să fie reprezentant al ONU în oraşul Ierusalim.

Subdiviziunile locale autonome care compuneau teritoriul în discuţie (sate, comune, municipalităţi) ar fi dispus, la nivel local, de puteri de conducere şi administrare.

Rezoluţia făcea referire şi la luarea unor măsuri de demilitarizare, oraşul Ierusalim având statut de neutralitate.

În situaţia în care ar fi avut loc tulburări, administraţia oraşului, guvernatorul, ar fi luat măsurile necesare pentru a restabili ordinea cu ajutorul unui corp de poliţie special. Consiliul legislativ al oraşului ar fi fost ales prin vot universal şi secret, în mod proporţional cu populaţia oraşului.

Noul statut prevedea şi crearea unor organisme judiciare independente şi o Curte de Apel.

Conform documentului, oraşul Ierusalim urma să fie inclus în uniunea economică palestiniană şi ar fi fost coordonat de un Consiliu economic.

Reprezentanţii statului israelian şi a statului palestinian ar fi fost, de asemenea, acreditaţi pe lângă guvernatorul oraşului pentru a apăra interesele statelor lor.

Nici un impozit nu ar fi fost aplicat în aceasta zonă (Locurile Sfinte şi lăcaşurile religioase), iar guvernatorul s-ar fi ocupat de protejarea locurilor sfinte şi urma să colaboreze cu un Consiliu Consultativ compus din reprezentaţi ai diferitelor confesiuni. 

Rezoluţia 242 a Consiliului de Securitate a Naţiunilor Unite exprima la 22 noiembrie 1967 neliniştea şi îngrijorarea referitor la grava situaţie din Orientul Mijlociu. Rezoluţia condamna anexarea teritoriilor prin război, optând pentru o pace justă şi durabilă care să permită fiecărui stat asigurarea condiţiilor de securitate.

Toate statele membre, reafirma Rezoluţia, trebuie să accepte Carta Naţiunilor Unite, articolul 2 al acesteia, care afirma că instaurarea păcii trebuie să se facă prin respectarea şi recunoaşterea suveranităţii, integrităţii teritoriale şi independenţei politice a fiecărui stat din regiune şi a dreptului de a trăi în pace, ceea ce presupunea retragerea armatei israeliene din teritoriile ocupate, prin ultimul conflict.

Rezoluţia afirma garantarea libertăţii de navigaţie; o reglementare justă a problemei refugiaţilor; garantarea inviolabilităţii teritoriale şi independenţei politice a fiecărui stat din regiune.

Conflictele au continuat şi cauza poporului palestinian a fost apărată de Organizaţia pentru Eliberarea Palestinei.

Rezoluţia 3236 din 24 noiembrie 1974 a Adunării Generale a Naţiunilor Unite preciza că, examinând declaraţia Organizaţiei pentru Eliberarea Palestinei ca reprezentant al poporului palestinian, ONU era serios preocupată de faptul că n-a fost găsită nici o soluţie justă pentru palestinieni, ceea ce punea în pericol pacea şi securitatea internaţională.

În rezoluţie se afirma că poporul palestinian trebuia să se bucure de dreptul la autodeterminare conform Cartei Naţiunilor Unite, de dreptul la independenţă şi suveranitate naţională, de dreptul refugiaţilor de a se întoarce la căminele lor.

A XIX-a sesiune a Consiliului Naţional Palestinian din 15 noiembrie 1988 recunoştea că lupta poporului palestinian se afla într-un moment istoric decisiv şi a proclamat unilateral statul palestinian cu capitala la Ierusalim Al-Qods Al-Sharif.

3. De la Organizaţia pentru Eliberarea Palestinei la Autoritatea Naţională Palestiniană

3.1 Organizaţia pentru Eliberarea Palestinei

Liga statelor arabe a creat în 1964 Organizaţia pentru Eliberarea Palestinei (OEP) în scopul de a-i reprezenta pe palestinieni. În 1996 palestinienii au ales prin vot universal preşedintele, pe Yasser Arafat şi Consiliul Legislativ. Se prevedea ca aceasta să fie o etapă intermediară care să ia sfârşit la 4 mai 1999. Din 1996, OEP coexistă cu Autoritatea palestiniană.

OEP a organizat primul său congres în 1964 la Ierusalim, la început sub tutelă arabă. După războiul de 6 zile din 1967, organizaţia s-a radicalizat şi şi-a dobândit independenţa de acţiune. În 1968 a adoptat o Cartă nouă încercând să integreze principalele facţiuni armate palestiniene.

Organizaţia este cadrul de menţinere a unităţii, rezistenţei palestiniene dar fiecare grupare şi-a păstrat o largă autonomie. La summit-urile din 1973 şi 1974, ţările arabe au considerat OEP singurul reprezentant al poporului palestinian, iar în noiembrie 1974, OEP a fost admisă ca observator la reuniunile ONU.

Instalată în Iordania apoi în Liban, OEP şi-a creat o cvasistructură de stat cu ministere, centre de cercetare, servicii sociale, medicale, etc. 

Consiliul Naţional Palestinian este un tip de parlament în exil, fondat în 1964, în acelaşi timp cu OEP şi este considerat organul suprem al Organizaţiei. Oficial, Consiliul Naţional cuprinde 618 locuri din care 188 sunt rezervate palestinienilor “din interior”. Acest organism reprezintă societatea civilă palestiniană: sindicatele, armata de eliberare, opoziţia şi milioanele de refugiaţi palestinieni.

Organizaţia a lansat o mare ofensivă diplomatică, dar a plătit scump sprijinul acordat lui Saddam Hussein în timpul războiului din Golf din 1991. Sperând în schimbarea raportului de forţe regionale, ea a fost izolată pe plan internaţional şi a pierdut finanţarea monarhiilor arabe.

Din 1996 există oficial două puteri: Organizaţia pentru Eliberarea Palestinei şi Autoritatea Palestiniană. Organizaţia, repatriată în teritoriu, cu excepţia departamentului politic cu sediul la Tunis, şi-a pierdut însă forţa. Ultimul său gest marcant a fost abrogarea la 24 aprilie 1996, la Consiliul Naţional Palestinian, a articolelor Cartei, refuzând recunoaşterea existenţei Israelului ca stat.

3.2. Autoritatea Naţională Palestiniană

Declaraţia de principii referitoare la autonomia provizorie din 13 septembrie 1993 enunţa că Israelul şi reprezentanţii poporului palestinian au căzut de acord să pună capăt perioadei de conflict şi să-şi recunoască reciproc drepturile legitime şi politice, să facă eforturi pentru o coexistenţă paşnică şi reglementarea unei păci juste, durabile şi globale.

Articolul 1 preciza că scopul negocierilor israeliano-palestiniene din cadrul procesului de pace din Orientul Mijlociu va fi constituirea unei autorităţi palestiniene interimare autonome, a unui Consiliu ales pentru palestinienii din Cisiordania şi Gaza pe o perioadă care să nu depăşească 5 ani. Acest proces trebuia să respecte rezoluţiile 242 şi 338 a Consiliului de Securitate. Se stabileau structura, competenţele puterile şi responsabilităţile Autorităţii Palestiniene.

Declaraţia prevedea ca aranjamentele interimare făceau parte integrantă din ansamblul procesului de pace cât şi din negocierile asupra statutului permanent care să ducă la îndeplinire rezoluţiile 242 şi 338 ale Consiliului de Securitate al ONU.

Conform acestei declaraţii s-au organizat alegeri generale democratice libere şi directe pentru componenţa Consiliului. A fost organizată şi poliţia palestiniană menită a asigura ordinea publică în teritoriu. Consiliul acţiona asupra teritoriului Cisiordania şi fâşia Gaza – ca unitate teritorială unică a cărei integritate va fi păstrată pe parcursul perioadei interimare.

Negocierile asupra statutului permanent al Autorităţii palestiniene urmau să abordeze problemele cheie: Ierusalimul, refugiaţii, colonizarea, frontierele, securitatea şi cooperarea regională.

Odată cu punerea în aplicare a acestei declaraţii începea transferul competenţelor guvernului şi administraţiei civile către palestinienii care vor prelua această sarcină în domeniile: educaţie, cultură, sănătate, protecţie socială, impozite directe şi turism. Ulterior s-a negociat şi transferul altor responsabilităţi.

Acordul interimar semnat de ambele părţi pentru perioada interimară a specificat structura Consiliului, numărul de membri, condiţia transferului de putere, precum şi puterea executivă, legislativă şi organele judiciare.

Pentru susţinerea si dezvoltarea economiei a fost prevăzută înfiinţarea unor autorităţi palestiniene pentru electricitate, pentru mediu şi apă, a unei bănci palestiniene pentru dezvoltare.

Consiliul avea să stabilească o puternică forţă de poliţie în timp ce Israelul păstra responsabilitatea apărării contra ameninţărilor din exterior ca şi asigurarea securităţii globale a israelienilor.

Se înfiinţa cu acest prilej şi un comitet israelieno-palestinian de cooperare economică. Un alt articol important, articolul XIV, se referea la retragerea Israelului din fâşia Gaza şi regiunea Jerichon, conform unui calendar bine stabilit.

Declaraţia de principii din 1993, stabilea coordonatele cooperării economice între Israel şi Autoritatea Palestinaină pe baza unor programe economice şi de dezvoltare în domenii ca cel legat de resursele de apă, electricitate, energie, finanţe, transport şi comunicaţii, comerţ, industrie, muncă şi probleme sociale.

Acordul asupra fâşiei Gaza şi zonei Jerichon semnat la Cairo (4 mai 1994), menţiona că în cadrul procesului de pace declanşat la Madrid în octombrie 1991, se reafirma adeziunea la recunoaşterea reciprocă, prin scrisorile datate cu 9 septembrie 1993 şi semnate de primul ministru al Israelului şi preşedintele Organizaţiei pentru Eliberarea Palestinei.

În acelaşi timp acordul a fost semnat pentru a pune în practică Declaraţia de principii semnată la 13 septembrie 1993 şi care stabilea zonele militare, de colonizare, planul de retragere al armatei israeliene, transferul puterilor către Autoritatea Palestiniană, instituită conform articolului V al Acordului.

Se preciza că jurisdicţia teritorială va acoperi teritoriul fâşiei Gaza şi a zonei Jerichon cu excepţia implantărilor israeliene şi a zonei de instalare militară. 

Au fost de asemenea prevăzute prerogativele, competenţa şi responsabilităţile legislative, executive şi judecătoreşti ale Autorităţii Naţionale Palestiniene.

Referitor la puterea legislativă era stipulat în art. VII al Acordului faptul că Autoritatea Palestiniană poate promova, în limita jurisdicţiei sale, acte legislative, legi fundamentale şi alte acte normative care să fie conforme Acordului şi care să fie comunicate subcomitetului legislativ, Comitetului de legătură.

Autoritatea dispunea de puterea de a-şi defini politicile, de a le pune în aplicare, de a folosi personalul de a-şi crea serviciile necesare şi instituţiile, un sistem judiciar independent.

De asemenea, era recunoscut dreptul de a întocmi statistici şi evidenţa populaţiei, de a elibera certificate, autorizaţii şi alte documente.

Conform Declaraţiei de principii, Autoritatea palestiniană nu avea puteri şi responsabilităţi în domeniul relaţiilor externe: stabilirea de ambasade în străinătate sau alte tipuri de misiuni, numirea sau acreditarea personalului diplomatic sau consular. Excepţie făcea OEP care putea negocia şi realiza acorduri cu state sau organizaţii internaţionale, în folosul Autorităţii Palestiniene, în domenii economice, de dezvoltarea regională, acorduri culturale, ştiinţifice şi de învăţământ.

Referitor la problema securităţii şi a mecanismelor de coordonare convenite, se înfiinţa un Comitet unit de coordonare şi cooperare pe probleme de securitate mutuală (CCS). Prin acest acord erau definite şi sarcinile, funcţiile, structura Poliţiei palestiniene, echipamentul şi funcţionarea sa.

Acordul interimar israeliano-palestinian semnat la 28 septembrie 1995 acord numit “Taba sau OSLO II” a fixat condiţiile intrării în vigoare a autonomiei şi prevedea alegerea unui Consiliu Palestinian format din 88 membri cu puteri legislative şi executive, ca şi a unui preşedinte al Consiliului, printr-un scrutin ce s-a desfăşurat la 20 ianuarie 1996.

Se menţiona divizarea Cisiordaniei în trei zone: A, B, C.

Zona A – acoperea 2% din Cisiordania şi 20% din populaţie iar armata israelienă avea să elibereze zona către sfârşitul anului 1995, pentru a trece sub controlul Autorităţii Palestiniene.

Zona B – cuprindea 26% din teritoriu şi majoritatea satelor palestiniene şi se afla parţial sub conducerea Autorităţii Palestiniene deşi guvernul israelian continua să-şi asume responsabilitatea securităţii şi luptei contra terorismului.

Zona C – acoperea 72% din Cisiordania, dar avea mai puţină populaţie palestiniană, aici aflându-se multe dintre coloniile israeliene.

Protocolul referitor la retragerea trupelor israeliene din Hebron, încheiat la 15 ianuarie 1997, a încercat să definitiveze acordul interimar ca şi memorandumul semnat la Wye River în 23 octombrie 1998 care preciza anumite modificări ale zonelor şi date despre a treia etapă a retragerii armatei israeliene. Un capitol special a fost dedicat menţinerii securităţii zonei şi măsurilor necesare pentru lupta împotriva terorismului, a violenţelor de orice fel (interdicţia armelor ilegale, prevenirea incitării la violenţă, cooperarea în domeniul securităţii, pe plan judiciar, la nivel bilateral şi trilateral).

S-au menţinut de asemenea Comitetele interimare stabilite prin acordul interimar (comitetele de conducere şi supraveghere: comitetul economic mixt pentru afaceri civile, pentru probleme juridice şi comitetul permanent de cooperare).

S-au stabilit măsuri pentru căile de trecere, itinerariul acestora, construcţia aeroportului şi portului precum şi condiţiile de finanţare.

Acordul Sharm el Sheikh din 4 septembrie 1999 semnat la 4 septembrie 1999, a redefinit calendarul aplicării acordurilor de la Wye River referitoare la retragerea armatei israeliene, eliberarea prizonierilor şi încheierea unui acord definitiv asupra problemelor rămase în discuţie, până la data de 13 septembrie 2000.

Controlul exclusiv israelian asupra teritoriului Cisiordania trebuia redus de la 72% la 59%, iar Autoritatea Palestiniană trebuia să preia 11% din zonă sub control.

Acordul prevedea 3 faze ale retragerii israeliene – momente ale celei de a doua etape a retragerii prevăzute în acordul Oslo II din 28 septembrie 1995:

· 5 septembrie 1999 – transferul a 7% din zona C din Cisiordania, aflată sub control exclusiv israelian şi din zona B – aflată sub control israeliano-palestinian;

· 15 noiembrie 1999 – transferul a 2% din zona B în zona A (aflată sub control exclusiv palestinian) şi a 3% din zona C în zona B;

· ianuarie 2000 – transferul a 1% din zona C în zona A şi a 5,1% din zona B în zona A.

La Camp David întâlnirea dintre israelieni şi palestinieni care a avut loc la 26 iulie 2000 a prilejuit o nouă rundă de negocieri cu consecinţe importante pentru evoluţia procesului de pace.

În poziţia palestiniană se afirma că problema Ierusalimului va deveni obiect al negocierilor asupra statutului permanent şi se recunoştea faptul că Ierusalimul de est va trebui să intre sub exerciţiul suveranităţii statului palestinian care îl va declara capitala sa.

Ierusalimul trebuia să devină un oraş deschis, fără împărţire zonală care să împiedice libera circulaţie a persoanelor. Trebuia asigurată de asemenea libertatea de cult şi apărarea Locurilor Sfinte. Coloniile evreieşti au fost declarate ilegale şi trebuiau să se ia măsuri de eliberare a zonei.

Se menţiona de asemenea că dobândirea teritoriului cu forţa încalcă Convenţia de la Geneva şi contravine rezoluţiei 465 din 1980 a Consiliului de Securitate care a cerut Israelului să-şi instaleze colonii în teritoriile arabe ocupate în 1967 şi în Ierusalim.

5. Dezbateri asupra viitorului stat palestinian

Statutul final al teritoriilor autonome şi problema frontierelor entităţii palestiniene vor constitui obiectul negocierilor finale. Nici un acord, nici cel din 1993, nici cel din 1999 n-a menţionat noţiunea de “stat palestinian”.

Pentru Autoritatea Palestiniană nu există decât o soluţie: construirea statului palestinian independent care să deţină suveranitatea asupra ansamblului teritoriilor Cisiordaniei, Fâşiei Gaza şi Ierusalimului de Est. 

Guvernul Netanyahu s-a declarat împotriva ideii existenţei unui stat palestinian independent, dar după 1999, pare a fi acceptată ideea existenţei a două state sau, conform viziunii lui Ehud Barak, a unui “mini-stat palestinian” cu suveranitate limitată, mai ales în domeniul militar şi al controlului frontierelor.

După ultima retragere israeliană realizată în martie 2000, doar 40% din Cisiordania are o suveranitate completă sau parţială (18% în zona A; 22% în zona B). În teritoriile ocupate este încă nerezolvată problema refugiaţilor.

Se apreciază că actualmente există 3,6 milioane de refugiaţi palestinieni al căror drept de întoarcere a fost recunoscut de Rezoluţia 194 a Adunării Generale a Naţiunilor Unite din 11 decembrie 1948.

Conform acordurilor de la Oslo, Consiliul Palestinian şi şeful Autorităţii Executive a Consiliului formează Autoritatea Naţională Palestiniană Interimară.

Declaraţia de principii asupra aranjamentelor interimare de autonomie, semnată la 13 septembrie 1993, a prevăzut ca instituţiile Autorităţii Palestiniene să se păstreze până la expirarea perioadei de autonomie. Preşedintele Autorităţii, ales în ianuarie 1996, prin vot universal, conduce organul executiv responsabil în faţa Consiliului legislativ ales, de asemenea, prin vot universal. Palestinienii din afara ţării au fost excluşi de la alegeri, datorită opoziţiei Israelului.

Consiliul legislativ este compus din 88 aleşi, 37 pentru Gaza şi 51 pentru Cisiordania. Preşedintele se bucură de spijinul partidului său deţinând majoritatea, dar această majoritate este “temperată de independenţi” (3 FPLP, 6 islamişti, 3 “progresişti”).

Pe scena politică palestiniană se manifestă preponderenţa Partidului Fath (Mişcarea de Eliberare Naţională), din cadrul OEP (Organizaţia pentru Eliberarea Palestinei) condus de Yasser Arafat. Preşedintele Arafat a pus în practică acordurile asupra autoguvernării şi s-a întors în Gaza la 1 iulie 1994. Alegerile din 1996 au dus la victoria partidului său şi la alegerea sa ca preşedinte al Autorităţii Palestiniene cu un procent de 88,1% din voturi. Ulterior, critici puternice au vizat corupţia şi nepotismul care au caracterizat puterea palestiniană, dar cea mai importantă problemă rămâne cea a succesiunii lui Yasser Arafat.

Opoziţia palestiniană a chemat la boicotarea acordurilor de la Oslo dar a întâmpinat numeroase dificultăţi de adaptare la contextul politic legat de procesul de pace. Toate partidele de opoziţie aparţin OEP cu excepţia grupării Hamas, foarte populară în rândul locuitorilor din teritoriile autonome.

FPLP (Frontul Popular de Eliberare a Palestinei) creat de George Habache este cunoscut pentru acţiunile sale extremiste, (acţiuni de deturnare a unui avion -23 iulie 1968, acţiuni de provocare în Iordania şi antrenare a OEP în confruntările din septembrie 1970). FPEP activează în Israel, adoptând ca teorie marxism-leninismul. Frontul s-a opus deschiderii diplomatice realizate de Yasser Arafat şi are sprijin în Irak. El se opune acordurilor de la Oslo, dar n-a reuşit să realizeze un front unificat al opoziţiei.

FDEP (Frontul Democratic pentru Eliberarea Palestinei) - s-a născut din sciziunea de FPEP, în februarie 1969. Partidul lui Nayef Hawatmeh a susţinut ideea unui “mini-stat palestinian” şi este adept al ideologiei partidului comunist, a extremei stângi israeliene. Această opţiune politică a fost însoţită de o luptă teroristă dură. Frontul nu a reuşit să constituie o opoziţie unită şi a acceptat să participe în Consiliul Naţional Palestinian din Gaza în aprilie 1996.

FSNP (Frontul Palestinian de Salvare Naţională) a încercat la rândul său să realizeze o alternativă la OEP, regrupând FPLP, disidenţi ai Partidului Fath şi alte grupări de opoziţie care resping acordurile de pace actuale.

Partidul Poporului- fost partid comunist, s-a afirmat ca partizan al ideii de “mini-stat” palestinian care să coexiste cu statul israelian.

Hamas – Mişcarea de rezistenţă islamică a fost creată odată cu declanşarea Intifadei în 1987 de către Frăţia Musulmană prezentă din 1935 în Palestina. După ocuparea teritoriilor în 1967, s-a concentrat în jurul moscheelor şi sprijină populaţia săracă cu finanţare, mai ales din Arabia Saudită. Eliberarea Palestinei a rămas scopul final al activităţii sale şi urmăreşte, de asemenea, ca prioritate, reforma societăţii. Hamas a rămas singurul partid de opoziţie care nu face parte din OEP, aflându-se la originea valurilor de atentate sinucigaşe, urmate de numeroase arestări operate de poliţie. Aripa moderată a mişcării, cu baza în teritorii, rămâne foarte populară, mai ales prin activităţile sale sociale.

Statutul final al teritoriilor autonome şi problema frontierelor entităţii palestiniene vor fi temele negocierilor finale.

Referitor la statutul viitorului stat palestinian se poate afirma, aşa cum susţin palestinienii, că el trebuie să fie un stat independent. 

Pentru Autoritatea Palestiniană nu există altă soluţie decât un stat independent care să aibă o suveranitate totală asupra teritoriilor Cisiordaniei, fâşiei Gaza şi Ierusalimului de Est, ocupat de Israel cu prilejul războiului de 6 zile, în iunie 1967. Acest stat a fost proclamat în noiembrie 1988, la cel de-al XIX lea Consiliu National al OEP de la Alger. Este vorba un stat independent necesar atât din punct de vedere demografic cât şi teritorial – dar cu frontiere deschise şi care să dezvolte o puternică cooperare economică cu vecinul său israelien. 

Se vorbeşte despre un stat binaţional, cum îl doresc mai ales o parte din intelectualii palestinieni – singura soluţie pentru a pune capăt unor situaţii de discriminare.

Trasarea frontierelor depinde de amploarea retragerii armatei israeliene din teritoriile ocupate. După retragerea semnată în martie 2000, doar 40% din Cisiordania este sub suveranitate palestiniană completă sau parţială (18% în zona A, 22% în zona B). Restul de 60% se află încă sub control israelian şi ar fi trebuit negociat de la 13 septembrie 2000. În funcţie de situaţia coloniilor evreieşti, de statutul Ierusalimului, se pune de asemenea problema controlului frontierelor exterioare – legată de securitatea statului evreu. Israelul cere de asemenea să controleze valea Iordanului care separă Israelul de Iordania.

Se pune în mod necesar şi problema resurselor de apă, problemă legată de cea a frontierelor.

Referitor la populaţie, teritoriile ocupate sunt actualmente locuite de 2,6 milioane locuitori dar se pune problema revenirii a milioane de refugiaţi al căror drept de întoarcere a fost recunoscut de ONU. Acest drept a fost însă refuzat de Israel.

Cisiordania şi Gaza aceste regiuni importante prezintă deosebiri structurale, demografice şi sociale. Ele sunt emblema unei societaţi fragmentate, cu diferenţe legate de relaţiile dintre refugiaţi şi rezidenţi, de densitatea şi repartiţia populaţiei.

Cisiordania (5800 km2 ) şi Gaza (360 km2) au un relief variat. Cisiordania are o compoziţie socială mai echilibrată în timp ce Fâşia Gaza este suprapopulată şi cu o populaţie majoritar urbană.

În Cisiordania se află 12 centre urbane de talie mijlocie şi 430 de sate în care trăiesc 55% din populaţie. În fâşia Gaza (6% din suprafata teritoriilor ocupate) se află 37% din populaţie, iar partea arabă a Ierusalimului constituie 1% din terioriu şi 8% din populaţie. În regiuni se află tabere de refugiaţi urbane, sau rurale, în care rata natalităţii este foarte mare 9,8 copii.

Prima menţiune a noţiunii de stat independent palestinian a apărut la reuniunea Consiliului Central al OEP din decembrie 1976, până atunci fiind abordată în mod foarte larg problema recuceririi vechiului teritoriu al Palestinei.

Proclamarea statului palestinian din 1988, menţiona legătura indestructibilă dintre pământul Palestinei şi poporul său. Se afirma că statul palestinian este un stat arab, aparţinând naţiunii arabe. Ruptura de această poziţie s-a produs odată cu declanşarea de principii a OEP când se recunoşteau Rezoluţiile 242 şi 338 ale Consiliului de Securitate al ONU şi s-a trecut la logica pământ contra pace. Proclamarea statului palestinian mai mult simbolică în 1988, urmează a fi reluată de către Autoritatea Palestiniană, pentru a-i fi recunoscută suveranitatea teritoriului controlat de aceasta sau se vor găsi alte soluţii în cadrul negocierilor de pace.

O altă componenta importantă a problemelor în discuţie este şi problema palestinienilor în Israel 

O parte din arabii israelieni sunt palestinieni care n-au participat la exodul din 1948-1949, locuind în zonele atribuite prin planul de împărţire a statului arab, dar anexate de Israel şi care au devenit cetăţeni israelieni. Ei sunt actualmente în număr de 970 000 din 4,78 milioane evrei şi se supun legii israeliene, beneficiind de aceleaşi drepturi sociale şi civile ca şi israelienii. Ei au, însă, şi drepturi parţiale, nefiind evrei (17 legi sunt menţionate într-un raport ONU ca făcând discriminări, pentru cetăţenii arabi).

Cei 970 000 de cetăţeni palestinieni se alătură celor 3,05 milioane din Autoritatea Palestiniană. Împreună reprezintă 4 milioane din cei 8 milioane de palestinieni (restul de 3,6 milioane sunt refugiaţi palestinieni).

Semnificativ este că populaţia palestiniană are un ritm de creştere de 3-4 ori mai mare decât populaţia evreiască şi s-ar putea ca între 2007-2013 să reprezinte 21-26% din populaţia Israelului (azi fiind doar 17%).

O problemă importantă este şi întoarcerea celor 3,6 milioane de palestinieni refugiaţi al căror drept de întoarcere a fost recunoscut prin rezoluţia 194 a ONU încă din 11 decembrie 1948.

6. Economia palestiniană 

Datele Băncii Mondiale referitoare la teritoriile palestiniene indică o populaţie de 2,6 milioane locuitori şi un produs naţional brut pe cap de locuitor de 1634 $.

După mulţi ani de recesiune economică, previziunile Băncii Mondiale şi Biroului Central de Statistică Palestinian (PBCS) au fost mai optimiste.

Economia palestiniană este puternic dependentă de evoluţia procesului de pace din Orientul Mijlociu, atitudinea investitorilor depinzând de dinamica acestuia. Blocarea negocierilor a dus totdeauna la luarea unor măsuri de blocare de către Israel a teritoriilor ocupate, paralizând economia, tăind importurile şi transformând în şomeri pe palestinienii care lucrau în Israel. Aşadar, economia palestiniană este dependentă şi de relaţiile cu Israelul care deţine 80% din schimburile comerciale ale palestinienilor.

Deficitul comercial palestinian a depăşit 800 de milioane de $ în 1990, 1,4 miliarde $ în 1996 şi 1,7 miliarde de $ în 1998.

Obstacolele administrative şi juridice fac dificil exportul produselor palestiniene ca şi importul materiilor prime ceea ce scade eficienţa întreprinderilor palestiniene în raport cu cele iordaniene sau egiptene.

Confiscarea terenurilor agricole, a resurselor de apă, instalarea minienclavelor israeliene fac dificilă formarea unei economii autonome. Deschiderea unui coridor de trecere între Cisiordania şi Gaza, prevăzută în acordul din 4 octombrie 1999, ar permite dinamizarea comerţului palestinian şi ieşirea din izolare a milionului de palestineni aflat în Fâşia Gaza.

Sectorul agricol a reprezentat în 1990 un sfert din produsul naţional brut şi ocupa 40% din populaţia activă palestiniană.

În 1993, ponderea din PNB s-a redus la 15% şi doar 22% din populaţie mai era activă în agricultură.

Economia palestiniană depinde foarte mult de ajutorul internaţional care s-a ridicat la 2,9 miliarde $ pentru Cisiordania şi Gaza între 1994 şi 1998. Principalii donatori au fost: Uniunea Europeană (600 milioane $), Statele Unite (500 milioane $), Japonia (247 milioane $), Norvegia (150 milioane $) şi Banca Mondială (140 milioane $).

Acest ajutor a contribuit la dezvoltarea teritoriilor care au avantajul unei populaţii cu nivel înalt de pregătire, o diasporă cu potenţial mare de investiţii, o forţă de muncă de calitate şi o apropiere de piaţa arabă şi israeliană.

Protocolul încheiat în aprilie 1994, la Paris, între palestinieni şi Israel referitor la relaţiile economice, prevedea construirea unor pasaje sub protecţie, deschiderea unui aeroport şi a unui port pentru palestinieni.

Aeroportul a fost inaugurat în Gaza, în decembrie 1998, dar se află sub control israelian, iar construirea portului a fost amânată.

Conform Raportului Băncii Mondiale, investiţiile private au fost limitate datorită incertitudinii procesului de pace, absenţei reglementărilor şi legislaţiei comerciale corespunzătoare, a instituţiilor publice de reglementare şi control. Referitor la locurile de muncă, numărul lucrătorilor palestinieni autorizaţi să lucreze în Israel a scăzut drastic: 116000 în 1992 (34% din numărul total de lucrători palestinieni), 29500 în 1995.

Oferta de muncă în teritorii rămâne în continuare scăzută, dar ocuparea forţei de muncă a crescut în sectorul public pentru a răspunde nevoilor populaţiei palestiniene, mai ales în sectorul educaţiei şi sănătăţii.

În legătură cu cooperarea regională, diferitele acorduri economice semnate între israelieni şi palestinieni au instaurat o nouă ordine economică.

Statul evreu realizează trei sferturi din comerţul său exterior prin relaţiile cu Statele Unite şi Europa, fiind nevoit însă să coopereze cu vecinii în problemele resurselor de apă, reţelelor electrice, exploatării Mării Moarte. Cooperarea regională se întemeiază pe trei piloni:

· Formarea unui ansamblu tripartit între Iordania, teritoriile autonome şi Israel;

· Constituirea unei zone de liber schimb care să se întindă între Egipt, Siria, Liban până în 2010;

· O zonă lărgită de cooperare prin asociere cu ţările Consiliului de cooperare din Golf.

7. Poziţia Uniunii Europene în rezolvarea problemei palestiniene

Declaraţia de la Veneţia a Consiliului European din 12-13 iunie 1980 arăta importanţa care se acordă dialogului euro-arab pe toate planurile şi atenţia acordată dezvoltării dialogului politic între Europa şi lumea arabă.

Conflictele din zonă, menţiona Declaraţia, reprezentau un mare pericol pentru pacea lumii şi impuneau pregătirea unei soluţii globale conflictului israeliano-arab.

Atunci, ca şi astăzi, se cereau respectarea principiilor universale recunoscute de comunitatea internaţională: dreptul la existenţă şi la securitate a tuturor statelor din regiune, deci şi al Israelului şi la justiţie, ceea ce implică recunoaşterea drepturilor legitime ale poporului palestinian.

Consiliul recunoştea rolul deosebit de important al problemei Ierusalimului şi faptul că trebuie evitată orice iniţiativă unilaterală de schimbare a statutului acestuia.

Membrii Consiliului au reaminti necesitatea ca Israelul să înceteze ocuparea teritorială menţinută după conflictul din 1967 şi au considerat că procesul colonizării evreieşti reprezenta un obstacol grav în calea procesului de pace din Orientul mijlociu.

Din punctul de vedere al dreptului internaţional, coloniile, ca şi modificările demografice şi imobiliare, sunt ilegale – menţiona documentul.

Un element fundamental pentru reglementarea globală a conflictului îl constituie renunţarea la violenţă şi la ameninţarea cu forţa.

Summit-ul european de la Berlin din martie 1999 a elaborat o declaraţie a Consiliului asupra procesului de pace din Orientul Mijlociu care arăta că Uniunea Europeană:

· Reafirmă susţinerea unei soluţii negociate care să corespundă principiilor de schimb de teritorii contra păcii şi asigurării securităţii colective şi individuale a popoarelor israelian şi palestinian.

· Preocupată de impasul procesului de pace, UE cerea aplicarea memorandumului de la Wye River, a angajamentelor de la Madrid, Oslo şi a rezoluţiilor 242 şi 338 ale Consiliului de Securitate al ONU – ca şi o extensie a perioadei interimare stabilite la Oslo.

· În acelaşi timp se menţiona necesitatea ca, în timp de un an, să se ajungă la acorduri finale în problemele fundamentale.

· Se cerea încetarea colonizării, a violenţelor care contravine dreptului internaţional.

· Se recunoştea dreptul poporului palestinian la autodeterminare, dreptul la întemeierea unui stat democratic viabil.

